PET: Den tyske terrorbevægelse Rote Arme Fraktion fik økonomisk støtte fra den danske BZ-bevægelse.

BZ-bevægelsen nøjedes ikke med revolutionær sværmen for de tyske terrorister fra Rote Armee Fraktion (RAF) i slutningen af 1980'erne.

Bevægelsen samarbejdede direkte med og samlede penge ind til den tyske terrorgruppe. Det fremgår ifølge Morgenavisen Jyllands-Posten af oplysninger, som Politiets Efterretningstjeneste har givet til PET-kommissionen.

I 1986 blev PET underrettet af en udenlandsk myndighed, som efter alt at dømme er den vesttyske efterretningstjeneste, om, at der i Danmark fandtes en personkreds, som "på forskellig vis støtter terroristbevægelserne i Vesttyskland".

Påstanden var baseret på oplysninger om, at vesttyske terrorister og sympatisører flere gange var observeret indrejst i Danmark, men også at der bestod telefonkontakt mellem "kontakter i Danmark" og vesttyskere, der af den udenlandske myndighed defineredes som terrorister. Oplysningerne blev udbygget med materiale, som pegede i retning af, at 1400 eksemplarer af det i Vesttyskland forbudte undergrundsblad "Radical", som blev udgivet af terrorgruppen Revolutionære Celler, var blevet sendt fra det besatte hus i Ryesgade 58 i København, hvor den militante del af BZ-brigaden havde til huse.

Det fremgik af "Radical", at bladet blev distribueret fra Ryesgade 58, og at interesserede kunne sende bestillinger dertil.

- Senere meddelte den udenlandske myndighed PET, at et nyt nummer af "Radical" opfordrede sine læsere til at sende penge til ovennævnte forening, "Internationale Grüne", Ryesgade 58, "hvorefter midlerne ubeskåret ville gå til støtte for Rote Armee Fraktion i Vesttyskland", skriver PET-kommissionen.